Komisijos reglamentas (EB) Nr. 684/2004
2004 m. balandžio 13 d.
iš dalies keičiantis Reglamentą (EB) Nr. 466/2001 dioksinų atžvilgiu
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų [1], ypač į jo 2 straipsnio 3 dalį,
kadangi:
(1) 2001 m. kovo 8 d. Komisijos reglamentas (EB) Nr. 466/2001, nustatantis didžiausius leistinus tam tikrų teršalų maisto produktuose kiekius [2], nustato didžiausias tam tikruose maisto produktuose leidžiamas dioksino koncentracijas.
(2) Didžiausios leistinos dioksino koncentracijos galioja nuo 2002 m. liepos 1 d. Teksto taikymas atskleidė faktą, kad reikia tam tikrų produkto ar produkto dalių, kurioms taikomos didžiausios leistinos koncentracijos, apibūdinimo paaiškinimų.
(3) Turimi duomenys rodo, kad laisvai laikomų ir pusiau intensyvaus produktyvumo vištų kiaušiniuose dioksino koncentracija gali būti didesnė negu bateriniuose narveliuose laikomų vištų kiaušiniuose. Reikia imtis priemonių, kad būtų sumažinta dioksino koncentracija laisvai laikomų ir pusiau intensyvaus produktyvumo vištų kiaušiniuose, ir iki 2004 m. sausio 1 d. buvo numatytas pereinamasis laikotarpis. Pasirodo, kad tyrimams, kuriais nustatomos galimos dioksinų koncentraciją laisvai laikomų ir pusiau intensyvaus produktyvumo vištų kiaušiniuose mažinančios priemonės, ir tų priemonių įgyvendinimui reikia daugiau laiko. Todėl būtų tikslinga pereinamąjį laikotarpį pratęsti vieneriems metams.
(4) Šiuo metu 2002 m. liepos 30 d. Komisijos direktyva 2002/69/EB, nustatanti ėminių ėmimo ir analizės metodus vykdant oficialią dioksinų kontrolę ir nustatant dioksinų tipo PCB koncentraciją maisto produktuose [3], yra priimta.
(5) Reglamentas (EB) Nr. 466/2001 turi būti atitinkamai iš dalies keičiamas.
(6) Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 466/2001 I priedo 5 dalis iš dalies keičiama taip:
1. pirmoje skiltyje, 5.1.2. punktas "Kepenys ir antriniai produktai" pakeičiamas "Sausumos gyvūnų kepenys ir jų antriniai produktai";
2. pirmoje skiltyje, 5.2. punkte, 5 išnaša papildoma tokiu sakiniu: "Jei žuvis valgoma visa, didžiausia leistina koncentracija taikoma visai žuviai";
3. pirmoje skiltyje, 5.4. punkte, 8 išnašoje frazė "2004 m. sausio 10 d." pakeičiama "2005 m. sausio 1 d.";
4. pirmoje skiltyje, 5.5. punkto "Aliejus ir riebalai" antroji įtrauka "Augalinis aliejus" pakeičiama "Augalinis aliejus ir riebalai";
5. trečioje ir ketvirtoje skiltyje, nuo 5.1.1 iki 5.5 punkto žodžiai "Direktyva 2001/…/EB(*)" pakeičiami "Direktyva 2002/69/EB. [9] OL L 209, 2002 8 6, p. 5."
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. balandžio 13 d.